חנן שניר

חנן שניר (נולד ב-25 בספטמבר 1943) הוא במאי תיאטרון ישראלי, במאי הבית של תיאטרון הבימה, וזוכה פרס התיאטרון הישראלי על מפעל חיים. "שניר, מהבמאים החשובים והמשפיעים ביותר בתיאטרון הישראלי ב-40 השנים האחרונות".

ביוגרפיה
שניר נולד בתל אביב את השירות הצבאי עשה בנח"ל. עם גיוסו התקבל ללהקת הנח"ל והיה אמור להשתתף בתוכנית "שמש במדבר" של נעמי שמר, אך אז הוחלט לקצץ במספר חברי הלהקה במחזור שלו מ-15 ל-9, והוא היה בקבוצה שנאלצה לעזוב. עם תום השירות הצבאי, הצטרף לקיבוץ יטבתה והיה חבר המשק במשך 11 שנים. הקיבוץ אפשר לו ללמוד תיאטרון באוניברסיטת תל אביב ובימוי באקדמיה המלכותית לאמנות הדרמה בלונדון. הוא ביים במשקי הסביבה ובבימת הקיבוץ, אך החליט לעזוב את הקיבוץ ולהתמקד בתיאטרון המקצועי. מאוחר יותר השלים תואר שני בפסיכולוגיה ייעוצית באוניברסיטת בוסטון. עוסק בטיפול זוגי ומשפחתי, ומטפל מוסמך בפסיכודרמה. הכשרה זו באה לידי ביטוי בתהליך החזרות להצגותיו, בהן הוא משלב טכניקות פסיכודרמטיות.

שניר מלמד תיאטרון ופסיכודרמה בסמינר הקיבוצים וכן מקיים סדנאות פסיכודרמה לאנשי מקצוע מהתחום הטיפולי.

שניר ביים הצגות רבות מאוד, בתיאטרון באר שבע, תיאטרון הקאמרי, תיאטרון חיפה, תיאטרון הבימה, ותיאטרון ויימאר בגרמניה. הוא ביים את האופרות דידו ואניאס וטבעת החנק (בנג'מין בריטן) באופרה הישראלית החדשה, ואת האופרות טורנדוט ודון ג'ובאני בבית האופרה של בוסטון. ב-1984 מונה לתפקיד במאי הבית של תיאטרון הבימה.

פרס מפעל חיים
ב-19 ביוני 2015 קיבל פרס על מפעל חיים בטקס פרסי התיאטרון הישראלי.

עיבודים ובימוי

 עיבד וביים את "העוזר" מאת ברנרד מלמוד בתיאטרון העירוני חיפה (1983)
 ביים את הדיבוק בהבימה (1988)
 כתב וביים את המחזות הבאים שעיבד על פי ספריו של עמוס עוז: "מקום אחר", "אותו הים" ו"קופסה שחורה".
 עיבד וביים את המחזה "חודש בכפר" מאת איוואן טורגנייב,  .
 ביים שלושה מחזות מאת אנטון צ'כוב: "השחף" (תיאטרון באר שבע 1984), "הדוד וניה" ו"שלוש אחיות" (2016), שאותו גם תרגם ועיבד.
 ביים את המחזה "חתונת הדמים" מאת פדריקו גארסיה לורקה
 ביים את מחזותיו של הנריק איבסן "רוחות", "אלוף הבונים" ו"איולף הקטן".
 ביים שני מחזות מאת גלעד עברון: "יהוא" ו"הר לא זז"
 ביים את המחזה "סולומון גריפ" מאת חנוך לוין
 עיבד וביים את המחזה "אכזר מכל המלך" מאת נסים אלוני
 ביים את המחזה "הכיתה שלנו" מאת תדיאוש סלובודז'אנק בהפקה משותפת של הבימה והקאמרי.
 עיבד וביים את המחזה "אדיפוס: תיאור מקרה", שהוא גרסתו לטרגדיה "אדיפוס המלך" מאת סופוקלס.
 עיבד וביים את המחזה "אנטיגונה" מאת סופוקלס (2006).
 עיבד וביים שתי גרסאות שונות למחזה "נמר חברבורות" מאת יעקב שבתאי
 ביים את המחזה "קדיש" מאת אלן גינסברג
 ביים את המחזה "האב" מאת אוגוסט סטרינדברג
 ביים את המחזה "אנשים קשים" מאת יוסף בר-יוסף
 עיבד וביים את המחזה "עלי כינור" מאת שלום עליכם
 המחיז וביים את המחזה על פי הספר "אשה בורחת מבשורה" מאת דויד גרוסמן (2016). המחזה זכה בפרס הצגת השנה בטקס פרסי התיאטרון. 
 ביים את המחזה "החגיגה" מאת תומאס ויטנברג ומוגנס רוקוב (תרגום לעברית: שלומי מושקוביץ'). הפקה משותפת של התיאטרון הקאמרי והבימה (2008)
 כתב וביים את המחזה על פי הספר "כימים אחדים" מאת מאיר שלו. שותפתו לכתיבה הייתה דנה ידלין

לקריאה נוספת
 חנן שניר, אותו הים - מחזה ובימוי (על-פי עמוס עוז), הבימה, תל אביב, 2010

קישורים חיצוניים
 חנן שניר באתר "הבמה"

 נעמה לב-ארי, כשהמילה מוזמנת לבמה - על אותו הים - מחזה ובימוי חנן שניר, על פי עמוס עוז, בכתב העת "בין המילים" באתר סמינר הקיבוצים
  - על מחזהו "כמעט נורמלי"
 דנה מרמור, סיקור מפגש עם חנן שניר - פסיכודרמה אינטגרטיבית, 2 במאי 2009, באתר האיגוד הישראלי לפסיכודרמה



הערות שוליים

קטגוריה:במאי תיאטרון ישראלים
קטגוריה:זוכי פרס משה הלוי
קטגוריה:התיאטרון הקאמרי
קטגוריה:זוכי פרס רוזנבלום
קטגוריה:זוכי פרס התיאטרון הישראלי: מפעל חיים
קטגוריה:יטבתה: אישים
קטגוריה:בוגרי אוניברסיטת תל אביב
קטגוריה:בוגרי האקדמיה המלכותית לאמנות הדרמה
קטגוריה:בוגרי אוניברסיטת בוסטון
קטגוריה:ישראלים שנולדו ב-1943